અમેઠીના લોકોમાં આ વખતે સવાલ હતો. દર વખતની જેમ આ વખતે અમેઠી એકપક્ષી નહોતી. એટલે જ ભવિષ્ય ભાંખનારા કહે છે કે રાહુલ ગાંધી માટે આ વખતે મુકાબલો સરળ નહોતો અને કદાચ તેમની જીતનું અંતર ઘટી શકે છે. શું કરશે અમેઠી? રાહુલ ગાંધીને ત્રીજી વખત જિતાડશે? જો રાહુલ ગાંધી ત્રીજી વાર જીતી જાય અને તે પણ ગત વખતની લીડ જેટલી કે તેનાથી વધુ લીડથી જીતે, તો સ્પષ્ટ છે કે અમેઠીમાં કોંગ્રેસ અને ગાંધી પરિવારનો જાદૂ જળવાયેલો છે, પરંતુ જો રાહુલ ગત વખતની ચૂંટણી કરતા ઓછા અંતરથી જીતે, તો આ અમેઠી તરફથી રાહુલ ગાંધીને ચેતવણી જ ગણાશે. જે પ્રકારે તેમની સામે અમેઠીની ઉપેક્ષા કરવાનો અને વિકાસ નહીં કરવાના આરોપો થયાં છે, તે જોતાં કહી શકાય કે ઓછા અંતરે જીત આપી અમેઠીના મતદારો રાહુલને ચેતવશે કે આગળથી આવુ નહીં ચાલે.